Man, vrou saam ontvoerArgieffoto: Kent Williamson Die polisie in Maake buite Tzaneen in Limpopo het ŉ soektog van stapel gestuur na twee slagoffers wat Donderdagaand ontvoer is asook die verdagtes wat betrokke was by die voorval. Lt.kol. Moatshe Ngoepe, woordvoerder van die polisie, het gesê Johannes Mathipa (68), wat saam met ŉ onbekende vrou in ŉ Toyota Hilux-bakkie met die registrasienommer CL 41 DD GP gereis het, is naby die Bismark-nedersetting naby Lenyenye buite Tzaneen deur onbekende verdagtes ontvoer. Mathipa se gesin het bekommerd begin raak toe hul agtergekom het Mathipa kom nie huis toe nie en het hom begin bel. “Hy het nie geantwoord nie en hulle het die polisie in kennis gestel en die soektog is van stapel gestuur,” het Ngoepe gesê. Mathipa se bakkie is later verlate langs ŉ pad aangetref. “Dit is duidelik dat daar aan die bakkie gepeuter is.” Volgens Ngoepe is daar vrouekledingstukke, ŉ paar swart tekkies en een van Mathipa se skoene op die passasiersitplek aangetref. Die polisie se ondersoek duur voort. Enigiemand met inligting wat tot die opsporing van die verdagtes of die slagoffers kan lei, word versoek om lt.kol. Cecil Machimani by 082 451 7181 te bel.